„SPRÍSTUPNIŤ“
Dôvodová správa

Právny základ: Vymenúvanie členov Akreditačnej komisie, ktorá je poradným orgánom vlády Slovenskej republiky a ktorej úlohou je sledovať, posudzovať a nezávisle hodnotiť kvalitu vzdelávacej, výskumnej, vývojovej, umeleckej a ďalšej tvorivej činnosti vysokých škôl a napomáhať jej zvyšovanie, je v pôsobnosti vlády Slovenskej republiky na základe návrhu ministra školstva SR v súlade s § 102 ods. 1 písm. a) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o VŠ“).

	História vymenúvania od roku 2002 (po prijatí nového zákona o VŠ): Vláda SR vymenovala predsedu, podpredsedu a ďalších členov Akreditačnej komisie dňom 1. septembra 2002 uznesením č. 896 z 21. augusta 2002 k návrhu na vymenovanie členov Akreditačnej komisie. Po zániku členstva troch členov uvedenej komisie (z dôvodu vzdania sa alebo výkonu nezlučiteľnej funkcie) vláda SR uznesením č. 1239 zo 17. decembra 2003 vymenovala troch nových členov. K 31. augustu 2004 zaniklo členstvo siedmim členom Akreditačnej komisie z dôvodu uplynutia prvého dvojročného funkčného obdobia. Okrem nich členstvo v Akreditačnej komisii zaniklo členstvo aj dvom ďalším členom z dôvodu vzdania sa a začatia výkonu funkcie nezlučiteľnej s členstvom v Akreditačnej komisii. V uvedených dvoch prípadoch došlo k zániku členstva pred uplynutím funkčného obdobia uvedených členov. Preto uznesením vlády SR č. 801 z 18. augusta 2004 bolo vymenovaných 9 členov Akreditačnej komisie. K 31. augustu 2006 zaniklo členstvo ďalším siedmim členom Akreditačnej komisie z dôvodu uplynutia prvého štvorročného funkčného obdobia a jednému členovi z dôvodu vzdania sa členstva. Vláda SR uznesením č. 567 z 21. júna 2006 vymenovala ôsmich členov Akreditačnej komisie. 

	Odôvodnenie návrhu: Listom zo 6. 12. 2006 požiadal prof. MUDr. Juraj Payer, CSc., člen Akreditačnej komisie, vymenovaný za člena s účinnosťou od 1. 9. 2006 na prvé funkčné obdobie šiestich rokov do 31. 8. 2012, o uvoľnenie z funkcie člena uvedenej komisie najmä z dôvodov pracovného zaťaženia. V súlade s § 81 ods. 7 písm. b) zákona o VŠ vzdaním sa členstva na základe písomnej žiadosti členstvo člena v Akreditačnej komisii zaniká. V súlade so zákonom o VŠ a nariadením vlády SR č. 104/2003 Z. z. o Akreditačnej komisii (ďalej len „nariadenie vlády“) požiadal podpredseda vlády SR a minister školstva rektorov príslušných vysokých škôl (ktoré majú fakulty so študijnými programami lekárskeho a zdravotníckeho zamerania) o predloženie návrhov na kandidátov na člena AK pre oblasť výskumu č. 18: lekárske a farmaceutické vedy /patrí sem skupina študijných odborov zdravotníctva (lekárske vedy, zubné lekárstvo, farmaceutické vedy a nelekárske zdravotnícke vedy)/. Návrh predložil v súlade s nariadením vlády aj minister zdravotníctva SR. Zo siedmich predložených návrhov po ich zvážení vybral podpredseda vlády a minister školstva za kandidáta na člena Akreditačnej komisie prof. MUDr. Juraja Šteňu, CSc. z Univerzity Komenského v Bratislave (návrh ministra zdravotníctva SR). Minister školstva postúpil návrh na kandidáta na člena Akreditačnej komisie v súlade s § 81 zákona o VŠ na vyjadrenie orgánom reprezentácie vysokých škôl. Keďže odstúpivší prof. MUDr. Juraj Payer, CSc. bol vymenovaný na funkčné obdobie od 1. 9. 2006 do 31. 8. 2012, jeho nástupca prof. MUDr. Juraj Šteňo, CSc. v súlade s § 81 ods. 9 zákona o VŠ sa navrhuje vymenovať dňom 21. júna 2007 na funkčné obdobie  člena Akreditačnej komisie do dňa, ktorým by uplynulo funkčné obdobie prof. MUDr. Payera, čiže do 31. 8. 2012. Ide o jeho prvé funkčné obdobie.

	Orgány reprezentácie vysokých škôl (Rada vysokých škôl, Študentská rada vysokých škôl, Slovenská rektorská konferencia) návrh predložený ministrom školstva schválili.
	Podľa zákona o VŠ majú byť členovia tejto komisie navrhnutí z významných osobností z vysokých škôl, odborných a vedeckých ustanovizní. Členmi komisie majú byť aj zahraniční odborníci. Komisia má 21 členov. Najviac jedna tretina je z nevysokoškolských ustanovizní. Predkladaný návrh rešpektuje podmienky na zloženie tejto komisie tak, ako to ukladá zákon o VŠ. 

Vymenovanie člena Akreditačnej komisie nemá priamy finančný, ekonomický, environmentálny vplyv a nemá vplyv ani vplyv na zamestnanosť.